KOMISIJOS SPRENDIMAS
2005 m. gruodžio 2 d.
nustatantis Bendrijos finansinę paramą, skirtą padengti išlaidas, patirtas naikinant 2001 m. pabaigoje ir 2002 m. Ispanijoje kilusį klasikinį kiaulių marą
(pranešta dokumentu Nr. C(2005) 4627)
(autentiškas tik tekstas ispanų kalba)
(2005/863/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį,
kadangi:
(1)
2001 m. pabaigoje ir 2002 m. Ispanijoje kilo klasikinio kiaulių maro protrūkiai. Šios ligos atsiradimas kėlė didelį pavojų Bendrijos gyvulių populiacijai.
(2)
Siekdama kuo skubiau užkirsti kelią epizootijos plitimui ir padėti kuo greičiau išnaikinti klasikinį kiaulių marą, Bendrija turi prisidėti prie minėtos valstybės narės patirtų su neatidėliotinomis ligos kontrolės priemonėmis susijusių ir reikalavimus atitinkančių išlaidų kompensavimo, laikantis Sprendime 90/424/EEB numatytų reikalavimų.
(3)
Remiantis 2003 m. liepos 3 d. Komisijos sprendimu 2003/494/EB dėl Bendrijos finansinės paramos, skirtos 2001 m. pabaigoje ir 2002 m. Ispanijoje kilusiam klasikiniam kiaulių marui išnaikinti (2), Bendrija Ispanijai skyrė finansinę paramą, skirtą padengti išlaidas, patirtas 2001 m. pabaigoje ir 2002 m. taikant neatidėliotinas priemones, skirtas kovoti su klasikiniu kiaulių maru.
(4)
Pagal šio sprendimo nuostatas buvo skirta 6 000 000 EUR pirmoji finansinės paramos dalis.
(5)
Pagal pirmiau minėto spendimo nuostatas Bendrijos finansinės paramos likutis apskaičiuojamas pagal 2003 m. rugpjūčio 1 d. Ispanijos pateiktos paraiškos nuostatas, dokumentų, kuriuose išsamiai pagrindžiami paraiškoje pateikti skaičiai, nuostatas ir Komisijos atliktų patikrinimų vietoje rezultatus.
(6)
Atsižvelgiant į tai, kas išdėstyta pirmiau, reikėtų nustatyti Bendrijos finansinės paramos, skirtos padengti išlaidas, patirtas naikinant 2001 m. pabaigoje ir 2002 m. Ispanijoje kilusį klasikinį kiaulių marą, dydį.
(7)
Pagal Komisijos atlikto patikrinimo dėl Bendrijos veterinarijos taisyklių laikymosi ir reikalavimų Bendrijos finansinei paramai gauti atitikimo rezultatus visos nurodytos išlaidų sumos negalima pripažinti atitinkančia finansavimo reikalavimus.
(8)
Komisijos pastabos ir finansavimo reikalavimus atitinkančių išlaidų apskaičiavimo metodas Ispanijos valdžios institucijoms buvo pateikti 2005 m. rugsėjo 14 d. laiške.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinės paramos, skirtos padengti išlaidas, patirtas naikinant 2001 m. pabaigoje ir 2002 m. Ispanijoje kilusį klasikinį kiaulių marą, bendra suma, apskaičiuota pagal Sprendimo 2003/494/EB nuostatas, yra 6 784 124,44 EUR.
Kadangi pagal Sprendimo 2003/494/EB nuostatas buvo išmokėta 6 000 000 EUR pirmoji finansinės paramos dalis, Ispanijai skiriama likusi 784 124,44 EUR paramos dalis.
2 straipsnis
Šis sprendimas skirtas Ispanijos Karalystei.
Priimta Briuselyje, 2005 m. gruodžio 2 d.